ສປຊ ເຕືອນກ່ຽວກັບ ວິກິດການ ຂາດແຄນເຂົ້າເບລ່ ໃນເອເຊຍ
ອົງການອາຫານແລະກະເສດ ສປຊ ເຕືອນກ່ຽວກັບວິກິດການຂາດແຄນເຂົ້າ ແລະເຂົ້າເບລ່ ທີ່ອາດເກີດຂຶ້ນໃນກາງສັດຕະວັດນີ້
ເຈົ້າໜ້າທີ່ກະເສດຂອງອົງການສະຫະປະຊາຊາດເຕືອນວ່າບັນດາປະເທດທີ່ກຳລັງພັດທະນາ ທົ່ວເຂດເອເຊຍ ຈຳເປັນຈະຕ້ອງໄດ້ເສີມຂະຫຍາຍການຜະລິດອາຫານໃຫ້ໄດ້ສູງກວ່າ 75% ພາຍໃນກາງສັດຕະວັດນີ້ ເພື່ອຫຼີກລ່ຽງບໍ່ໃຫ້ເກີດວິກິດການຂາດແຄນອາຫານໃນຂົງເຂດທີ່ມີ ປະຊາກອນອາໄສຢູ່ຫຼາຍທີ່ສຸດໃນໂລກນັ້ນ ການເຕືອນຂອງອົງການອາຫານແລະກະເສດຂອງສະຫະປະຊາຊາດຫຼື FAOໄດ້ມີຂຶ້ນໃນວັນ ພະຫັດວານນີ້ຢູ່ທີ່ກອງປະຊຸມພວກນັກວິທະຍາສາດແລະນັກຄົ້ນຄວ້າດ້ານອາຫານຂອງໂລກ ທີ່ບາງກອກ ເພື່ອຊອກຫາຊ່ອງທາງເພີ່ມການຜະລິດເຂົ້າເບລ່ ຖະແຫຼງການສະບັບນຶ່ງຂອງອົງການ FAO ເວົ້າວ່າ ຄວາມໝັ້ນຄົງທາງດ້ານອາຫານຂອງ ຂົງເຂດສ່ວນໃຫຍ່ແລ້ວ ແມ່ນຂຶ້ນຢູ່ກັບການຫາມາໄດ້ຫຼືຄວາມພ້ອມພຽງຂອງເຂົ້າ ແລະເຂົ້າ ເບລ່ ຊຶ່ງເປັນພືດສຳຄັນສອງຊະນິດ ທີ່ປະຊາຊົນຈຳນວນຫຼາຍໆພັນລ້ານຄົນ ໃນພື້ນທີ່ອັນ ກວ້າງໃຫຍ່ຂອງເອເຊຍກາງຕໍ່ນຳນັ້ນ ຖະແຫຼງການໃຫ້ເຫດຜົນໃນການທຳນາຍກ່ຽວກັບການຂາດແຄນເຂົ້າເບລ່ຍ້ອນການປ່ຽນແປງ ຂອງດິນຟ້າອາກາດພ້ອມໆທັງການຂາດແຄນນໍ້າແລະຂາດແຄນດິນປູກຝັງ ຖະແຫຼງການສະບັບນີ້ໄດ້ກ່າວອ້າງເຖິງຄວາມມັກທີ່ມີເພີ່ມຂຶ້ນໃນຜະລິດຕະພັນ ທີ່ເຮັດຈາກ ເຂົ້າເບລ່ ນອກນັ້ນ ຍັງມີການຮຽກຮ້ອງໃຫ້ມີການປະສົມພັນເຂົ້າເບລ່ໃໝ່ເພື່ອໃຫ້ມີຄວາມ ຕ້ານທານສູງຂຶ້ນຕໍ່ການປ່ຽນແປງຂອງອຸນຫະພູມ ຕໍ່ຕ້ານພະຍາດ ແລະແມງໄມ້ ໃນຂະນະ ທີ່ປະຊາກອນຂອງໂລກເພີ່ມຂຶ້ນເກືອບເຖິງ 9 ພັນລ້ານຄົນໃນຊຸມທົດສະວັດຕໍ່ໜ້ານີ້